b"\n_START_ARTICLE_\nUrgen\xc8\x9ba din Cipru\n_START_SECTION_\nHistory\n_START_PARAGRAPH_\n\xc3\x8en 1954, Marea Britanie \xc8\x99i-a anun\xc8\x9bat inten\xc8\x9bia de a transfera cartierul general al armatei sale din Suez (biroul Comandantului-\xc8\x99ef din Orientul Mijlociu) \xc3\xaen Cipru. Insurgen\xc8\x9ba a \xc3\xaenceput pe 1 aprilie 1955. Dup\xc4\x83 o serie de incidente care au urmat acestei date, guvernatorul general John Harding a declarat starea de urgen\xc8\x9b\xc4\x83 pe 26 noiembrie \xc3\xaen acela\xc8\x99i an._NEWLINE_Britanicii au avut dificult\xc4\x83\xc8\x9bi \xc3\xaen activitatea de str\xc3\xa2ngere a informa\xc8\x9biilor cu privire la EOKA pentru c\xc4\x83 popula\xc8\x9bia majoritar\xc4\x83 de origine greac\xc4\x83 ajuta organiza\xc8\x9bia sau se temea de aceasta. Un alt obstacol l-a reprezentat reducerea de personal cauzat\xc4\x83 de Criza Suezului \xc8\x99i de problemele din peninsula Malay. Spre sf\xc3\xa2r\xc8\x99itul anilor '50, britanicii s-au bucurat de ceva mai mult succes. Cipru a devenit republic\xc4\x83 independent\xc4\x83 \xc3\xaen 1960, iar Marea Britanie a p\xc4\x83strat controlul asupra a dou\xc4\x83 teritorii suverane, corespunz\xc4\x83toare bazelor militare de la Akrotiri \xc8\x99i Dhekelia._NEWLINE_\xc3\x8en ianuarie 2019, guvernul Marii Britanii a acceptat s\xc4\x83 pl\xc4\x83teasc\xc4\x83 1 milion de lire unui num\xc4\x83r de 33 de ciprio\xc8\x9bi care au fost tortura\xc8\x9bi de for\xc8\x9bele britanice \xc3\xaen timpul revoltei. Printre cei 33 s-au aflat o femeie, \xc3\xaen v\xc3\xa2rst\xc4\x83 de 16 ani la acel moment, care a sus\xc8\x9binut c\xc4\x83 a fost de\xc8\x9binut\xc4\x83 \xc8\x99i violat\xc4\x83 \xc3\xaen mod repetat de solda\xc8\x9bi, precum \xc8\x99i un b\xc4\x83rbat care a pierdut un rinichi ca urmare a interogatoriului. Plata desp\xc4\x83gubirilor a venit ca urmare a declasific\xc4\x83rii unor documente guvernamentale \xc3\xaen 2012, de\xc8\x99i ministrul de externe Alan Duncan a declarat c\xc4\x83 \xe2\x80\x9eplata desp\xc4\x83gubirilor nu \xc3\xaenseman\xc4\x83 o recunoa\xc8\x99tere a vinov\xc4\x83\xc8\x9biei\xe2\x80\x9d, dar c\xc4\x83 \xe2\x80\x9eguvernul a fost de acord s\xc4\x83 \xc3\xaencheie \xc3\xaen\xc8\x9belegerea pentru a pune cap\xc4\x83t litigiului \xc8\x99i pentru a evita o viitoare cre\xc8\x99tere a costurilor\xe2\x80\x9d."